Title: Správa zo služobnej cesty
Author: korec
Last saved by: Chudá Viera
Company: Min. školstva

Správa zo zahraničnej pracovnej cesty

1.	Účastníci ZPC:
Mgr. Júlia Štěpánková, štátny radca, Odbor CŽV a európskych záležitostí, Sekcia medzinárodnej spolupráce, európskych záležitostí a CŽV, Ministerstvo školstva, vedy, výskumu a športu SR, znalosť jazykov: AJ, NJ
Mgr. Iveta Hermanovská, štátny radca, Odbor CŽV a európskych záležitostí, Sekcia medzinárodnej spolupráce, európskych záležitostí a CŽV, Ministerstvo školstva, vedy, výskumu a športu SR, znalosť jazykov: AJ, RJ 

2.	Zahraničná pracovná cesta:
Belgicko, Brusel 14. - 16. 3. 2013
Prijímajúca organizácia: Výkonná agentúra pre vzdelávanie, audiovizuálnu oblasť a kultúru (EACEA)
Účel cesty: účasť na úvodnom stretnutí k novým projektom ET2020 (ECET) – Vzdelávanie a odborná príprava 2020 z Programu celoživotného vzdelávania (PCV)
Spôsob financovania: plánovaná cesta, pravidelná

3.	Rámcový program pobytu:

14. 3. 2013	
18:30		Príchod na miesto rokovania
15. 3. 2013
08:30 - 9:00	Registrácia účastníkov
09:00 - 9:30	Plenárne zasadnutie: Privítanie účastníkov a úvod
09:30 - 11:00	Projekt celoživotného vzdelávania: Grantová dohoda a monitoring projektu
11:30 – 13:00	Finančné otázky
14:30 – 16:00	Stretnutie predstaviteľov jednotlivých typov programov so zástupcami Európskej komisie
16:00 – 18:00	Bilaterálne stretnutia koordinátorov projektov s predstaviteľmi EACEA
16. 3. 2013
7:00	Odchod z miesta rokovania

4.	Stručný priebeh zasadnutia:

	Koordinátorov a finančných manažérov úspešných návrhov projektov vybraných na základe špecifickej výzvy na podávanie návrhov projektov EACEA/20/2012 privítal riaditeľ odboru P9 Eurydice and Policy Support (network o edukačných systémoch a politikách v Európe) Výkonnej agentúry EACEA pán Lars Bo Jakobsen a predstavil jej programové zameranie a činnosť. Cieľom zasadnutia bolo umožniť koordinátorom projektov navzájom sa zoznámiť s pracovníkmi agentúry zodpovednými za ich projekty a predstaviteľmi Európskej komisie zaoberajúcimi sa relevantnými aspektmi politiky a informovať o postupoch a pravidlách pre administratívny, finančný a zmluvný manažment.

http://eacea.ec.europa.eu/llp/funding/2012/call_et_2012_en.php

	Pracovníčky agentúry Eva Birnyi a Jekaterina Bouttier sa vo svojich prezentáciách venovali grantovej dohode a monitorovaniu projektu – klarifikovali špecifické pravidlá a podmienky týkajúce sa grantovej dohody a jej príloh, definovali práva a zodpovednosti jednotlivých aktérov a indikátory správneho a nesprávneho manažovania projektu. Čo sa týka reportingu a záverečnej správy, zdôraznili jej účel pre celé projektové konzorcium, jej prínos a využitie pre agentúru, štruktúru reportu pre verejnú a neverejnú časť, hodnotiace kritériá a pokyny pre podávanie správ.

	Finančnú problematiku projektu predstavili finanční manažéri agentúry Fabian Vozza a Ferdinand Boissy. Vo svojich prezentáciách sa venovali otázkam oprávnenosti výdavkov projektu, spôsobom platieb a výkazníctva, čo robiť v prípade odstúpenia partnera z konzorcia, výkazom práce na projekte, subkontraktom, referenčným dokumentom (finančná a administratívna príručka) a ex-post auditu.
	Popoludní koordinátori jednotlivých úspešných projektov predstavili ich ciele a problematiku. Cieľom projektu MŠVVaŠ SR „Prierezové riešenia pre nezamestnanosť mladých ľudí“, ktorého koordinátorom je Sekcia medzinárodnej spolupráce, európskych záležitostí a celoživotného vzdelávania s partnermi Národným ústavom celoživotného vzdelávania a Ústredím práce, sociálnych vecí a rodiny je zvýšiť záujem relevantných subjektov o problémy mladých ľudí, vytvoriť podmienky na zohľadnenie ich záujmov v oblasti vzdelávania a podnikania, vytvoriť fórum CŽV s účasťou štátnej správy, dôležitých aktérov na trhu práce, sociálnych partnerov a vzdelávacích inštitúcií, ako aj ich klientov pre diskusiu o opatreniach na podporu zamestnanosti mladých a navrhnúť stratégiu boja proti nezamestnanosti mladých ľudí. Projekt bude iniciovať diskusie a prierezové riešenia pre zapojenie zamestnávateľov do procesu vzdelávania, zhodnotí možnosti podpory kariérneho rozvoja, navrhne odporúčania pre proces uznávania výsledkov neformálneho vzdelávania, pre možnosti aktívnej politiky trhu práce a poradenských služieb a pre zlepšenie prístupu k informáciám, relevantným štatistikám a dátam.
	Helen Skytte z Generálneho riaditeľstva pre vzdelávanie a kultúru EK vo svojej prezentácii „Implementácia európskych strategických cieľov v oblasti vzdelávania a výchovy a zvýšenie povedomia v rámci výzvy pre podávanie návrhov projektov EACEA/20/2012“ zdôraznila úlohu vzdelávania a výchovy v prevencii a redukovaní nezamestnanosti mladých a súčasné priority ET 2020 na roky 2012 – 2014: celoživotné vzdelávanie a mobility, kvalita, rovnosť, sociálna súdržnosť, občianstvo, kreativita a inovácie. Kľúčovou úlohou pre vzdelávanie a výchovu je opätovne prehodnotiť systém vzdelávania a investovať do schopností pre lepšie sociálno-ekonomické výsledky.
	Záver stretnutia bol venovaný bilaterálnym stretnutiam medzi predstaviteľmi EACEA a Európskej komisie s jednotlivými koordinátormi a finančnými manažérmi projektov, kde bol vytvorený priestor pre špecifické otázky týkajúce sa konkrétnych projektov.

5.	Odporúčané závery:
Na základe výsledkov stretnutia sa odporúčajú nasledovné ďalšie kroky:
-	Nadviazať spoluprácu s ďalšími víťaznými projektmi v tej istej oblasti.
-	Uskutočniť úvodné stretnutie slovenských partnerov projektu a inštruovať ich o pravidlách využívania grantov EK z prostriedkov PCV.
-	Vytvoriť a partnerom predložiť návrh dohody o využívaní grantu medzi MŠVVŠ SR a NÚCŽV / ÚPSVR.
-	Dopracovať detailný harmonogram činností a aktivít projektu.
-	Finalizovať zostavenie realizačného tímu MŠVVŠ SR a partnerských tímov.
-	Poskytnúť projektovým partnerom poskytnutú dokumentáciu a odporúčanú literatúru (iniciatívy a politiky EÚ, Project Handbook).

6.	Prehľad prinesenej dokumentácie a miesto jej uloženia
Dokumentácia je uložená na SMSEZ MŠVVŠ SR.

7.	Osobitne vyhodnotený očakávaný prínos ZPC
Koordinátori úspešných projektov mali možnosť nadviazať priamu spoluprácu s predstaviteľmi Výkonnej agentúry EACEA, ktorí budú zodpovední za ich projekty, koordinátormi a finančnými manažérmi úspešných projektov, boli inštruovaní o podmienkach využívania finančných prostriedkov PCV a pravidlách implementácie projektov financovaných z európskych zdrojov, ako aj objasniť otázky týkajúce sa špecifík administratívneho a finančného manažovania projektov. Tieto poznatky a kontakty budú využívané v priebehu celého projektu v trvaní od apríla 2013 do marca 2014.

8.	Spôsob zverejnenia výsledkov ZPC, prenos získaných informácií
Správa zo ZPC sa odovzdáva SMSEZ MŠVVŠ SR.

Súhlasím so zverejnením správy na internete.

Správu vypracovali: Iveta Hermanovská
Dátum: 26. 3. 2013
Správu schválil:
Vladimír Belovič, generálny riaditeľ Sekcie medzinárodnej spolupráce, európskych záležitostí a celoživotného vzdelávania